**Forslag til udtalelse 5**

**FN’s Børnekonvention skal være en del af dansk lov**

**Forslag til udtalelse:**

I 2016 er det 25 år siden, at Danmark underskrev FN’s Børnekonvention.  
Mange af de artikler, der står i konventionen, har vi i Danmark valgt at følge, uden at vi dog har gjort konventionen til en integreret del af dansk lovgivning.

Som eksempel kan nævnes retten til lægehjælp, hvor det danske sundhedskort og vores sundhedsvæsen tager hånd om dette. Vi gør i Danmark også meget for at sikre, at handicappede børn bliver en del af det eksisterende samfund, og vi forsøger via diverse hjælpemidler at give en så inkluderet hverdag som overhovedet muligt. Men det kan sagtens blive bedre.

DUF som paraplyorganisation for børne- og ungdomsforeningslivet i Danmark ser med bekymring på, at Børnekonventionen ikke er indskrevet som en del af dansk lovgivning, da det så heller ikke forpligter på samme måde med at overholde den.

DUF vælger med denne udtalelse at tage udgangspunkt i FN’s Børnekonventions artikel 12, der handler om retten til at blive hørt. Vi ønsker med denne udtalelse at sætte fokus på, at det ikke er alle børn, der bliver hørt. Vi ønsker, at der bliver taget udgangspunkt i barnets perspektiv, når der skal laves lovgivning og retninger for børn og unge.

DUF vil derfor opfordre Folketinget til at genoverveje om det her snart 25 år efter underskriften på FN’s Børnekonvention ikke var på tide at få gjort konventionen til en del af dansk lov. Børn har ret til en tryg opvækst.

**Motivation:**

FN’s Børnekonvention blev vedtaget i 1989 og to år efter tiltrådte Danmark også konventionen(ratificering). Men Børnekonventionen er aldrig blevet implementeret i dansk lovgivning, hvilket betyder, at Danmark reelt kan gradbøje konventionen, hvilket ikke kan ske, hvis Danmark implementerer Børnekonventionen til dansk lov.

**Forslagsstiller:**

DUI-LEG og VIRKE